text: Quatre detinguts, un d'ells menor, per robar en cinc restaurants de l'Estartit - El Gerió Digital
  Tres d'ells tenien entre 18 i 23 anys
  Dijous, 28 d'abril de 2022 12:45h
  Els Mossos d'Esquadra de la Comissaria de la Bisbal d'Empordà van detenir el dia 26 d'abril dos homes de 18 i 22 anys i un menor d'edat, com a presumptes autors de cinc delictes de robatori amb força interior d'establiment. En la mateixa actuació policial van detenir un quart home de 23 anys com a presumpte autor d'un delicte de receptació.
  Entre els dies 15 i 20 d'abril es van produir cinc robatoris amb força a diferents restaurants de la població de l'Estartit, comesos amb un mateix modus operandi. En tots els casos, els lladres van forçar les portes o finestres dels restaurants, van sostreure diners en efectiu de les caixes i en un dels casos, diverses tauletes electròniques.
  Els agents van iniciar una investigació que, gràcies als indicis i la col·laboració ciutadana, va permetre identificar als presumptes autors dels robatoris.
  El dia 26 d'abril pels volts de les deu de la nit, els mossos de la Unitat d'Investigació juntament amb efectius de Seguretat Ciutadana estaven en un control per la prevenció de robatoris amb força a establiments i habitatges a la localitat de la Bisbal d'Empordà quan van detectar un vehicle que podria estar relacionat amb aquests robatoris.
  Els agents de seguida van poder aturar-lo i identificar els quatre ocupants. En l'escorcoll se'ls va localitzar dues tauletes electròniques, un tester, un rellotge intel·ligent i una bossa de mà.
  Fetes les comprovacions per esbrinar la seva procedència, els agents van detectar que les dues tauletes eren les sostretes en un dels restaurants. Tres dels ocupants eren els presumptes autors dels robatoris i l'altre es dedicava a vendre els objectes.